รัฐบาลไทย-ข่าวทำเนียบรัฐบาล-ปมท.สั่งการด่วนให้ผู้ว่าฯ และนายอำเภอ ใช้กลไกการประชุมคณะกรมการจังหวัด และอำเภอ ในการบริหารงานพื้นที่ เพื่อช่วยเสริมสร้างความสงบสุขและความอยู่ดีของพี่น้องประชาชน
วันอังคารที่ 29 สิงหาคม 2560
ปมท.สั่งการด่วนให้ผู้ว่าฯ และนายอําเภอ ใช้กลไกการประชุมคณะกรมการจังหวัด และอําเภอ ในการบริหารงานพื้นที่ เพื่อช่วยเสริมสร้างความสงบสุขและความอยู่ดีของพี่น้องประชาชน
ปมท.สั่งการด่วนให้ผู้ว่าฯ และนายอําเภอ ใช้กลไกการประชุมคณะกรมการจังหวัด และอําเภอในการบริหารงานพื้นที่ เพื่อช่วยเสริมสร้างความสงบสุขและความอยู่ดีของพี่น้องประชาชน
วันนี้ (29ส.ค.60)นายกฤษฎา บุญราช ปลัดกระทรวงมหาดไทย เปิดเผยว่าด้วยปัจจุบันรัฐบาลและกระทรวงมหาดไทย ได้มอบนโยบายสําคัญให้ผู้ว่าราชการจังหวัดและนายอําเภอเป็นผู้รับผิดชอบบริหารงานภายในจังหวัดและอําเภอ ทั้งทางด้านการพัฒนาและการแก้ไขปัญหาในพื้นที่โดยเบ็ดเสร็จ ประกอบกับในห้วงนี้พบว่า
มีข้อร้องเรียนและข้อสอบถามมายังส่วนกลางจํานวนมาก ซึ่งมีหลายประเด็นที่เกี่ยวข้องกับการบริหารงานของจังหวัดและอําเภอ
ดังนั้น เพื่อให้การบริหารงานในด้านต่างๆ ในระดับพื้นที่มีประสิทธิภาพ และเกิดสัมฤทธิ์ผลโดยเร็ว กระทรวงมหาดไทยจึงสั่งการให้จังหวัดและอําเภอ ใช้กลไกการประชุมคณะกรมการจังหวัดและอําเภอ เพื่อเร่งรัดติดตามและกํากับดูแลงานในเรื่องสําคัญดังนี้
1.การเตรียมงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดชในด้านต่างๆ ที่จังหวัดและอําเภอต้องรับผิดชอบดําเนินการซึ่งกระทรวงมหาดไทยได้แจ้งแนวทางปฏิบัติไปแล้ว โดยให้ตรวจสอบขั้นตอนการจัดงานและ/หรืองานต่างๆ ที่ได้มอบหมายให้แต่ละส่วนราชการไปปฏิบัติว่า มีความคืบหน้าและ/หรือปัญหาอุปสรรคอย่างไรบ้าง
2.การติดตามการใช้จ่ายงบประมาณตามโครงการพัฒนาจังหวัดและกลุ่มจังหวัดและงบประมาณเพิ่มเติมได้ดําเนินการเป็นไปตามเป้าหมายหรือไม่ อย่างไร อย่าให้เกิดช่องทางการทุจริตรวมทั้งให้มีการตรวจสอบด้วยว่า มีการก่อหนี้ผูกพันไว้ตามโครงการแล้วหรือไม่ เนื่องจากขณะนี้ใกล้สิ้นปีงบประมาณ 2560 แล้ว
3.การติดตามและกํากับดูแลการช่วยเหลือประชาชนที่ประสบอุทกภัยตั้งแต่ต้นปี 2560 ในพื้นที่ต่างๆ ได้มีการดําเนินการเยียวยาช่วยเหลือประชาชนตามระเบียบฯ ครบถ้วนหรือไม่ รวมทั้งการสํารวจความเสียหายด้านสิ่งสาธารณประโยชน์ต่างๆ และขอให้ติดตามการดําเนินงานตามโครงการ 9101 ว่า มีการอนุมัติให้ดําเนินการไปแล้วตามขั้นตอนอย่างไร และมีผลการดําเนินการเป็นไปตามเป้าหมายที่ต้องการหรือไม่ เช่น ประชาชนในพื้นที่ได้รับค่าจ้างแรงงานถูกต้องตามที่โครงการกําหนดไว้หรือไม่ และ/หรือได้ปุ๋ยอินทรีย์ครบถ้วนตามมาตรฐานที่ได้กําหนดไว้ตามโครงการอย่างไรหรือไม่ เป็นต้น
4.ขอให้ตรวจสอบงานอนุมัติ/อนุญาตตามกฎหมายต่างๆ ที่จังหวัด/อําเภอต้องเป็นผู้อนุมัติ หรืออนุญาตว่ามีเรื่องค้างการพิจารณาหรือไม่ พิจารณาอนุมัติ/อนุญาตแล้วกี่เรื่อง ได้แจ้งให้ผู้ร้องทราบถึงสิทธิต่างๆ แล้วหรือไม่ ซึ่งมีงานตามกฎหมายสําคัญ ได้แก่ การอนุญาตตาม พระราชบัญญัติโรงแรม/สถานบริการ/การค้าของเก่า/การอนุญาตตามพระราชบัญญัติอาวุธปืนฯ/ พระราชบัญญัติสัญชาติ/ เครื่องมือประมง/ การจัดตั้งโรงงานอุตสาหกรรม/ การจัดสรรที่ดินหรือค้าที่ดิน/ การอนุญาตดูดทราย/ การอนุญาตตามพระราชบัญญัติการพนันฯลฯ ซึ่งเรื่องต่างๆ เหล่านี้ มีการร้องเรียนเข้ามาในส่วนกลางเป็นจํานวนมาก จึงขอให้ผู้ว่าราชการจังหวัด และนายอําเภอได้ลงไปตรวจติดตามผลการดําเนินงานของเจ้าหน้าที่ระดับปฏิบัติอย่างใกล้ชิด อย่าให้เกิดปัญหาร้องเรียนว่า มีเจ้าหน้าที่ในพื้นที่เรียกรับผลประโยชน์โดยมิชอบด้วยกฎหมายอย่างเด็ดขาด
5.การสร้างการรับรู้ในเรื่องข้อมูลข่าวสารที่เกี่ยวข้องกับนโยบายหรือโครงการต่างๆ ของรัฐ โดยให้ประชาชนได้รับทราบข้อเท็จจริงอย่างถูกต้อง อย่าปล่อยให้มีการสร้างข่าวหรือเผยแพร่ข่าวเท็จตามช่องทางต่างๆ ซึ่งหากมีกรณีเกิดขึ้นในพื้นที่จังหวัด/อําเภอนั้น ขอให้ดําเนินการแก้ไขหรือสร้างการรับรู้ที่ถูกต้องตามแนวทางที่ได้แจ้งไปแล้ว
ปลัดกระทรวงมหาดไทย กล่าวเพิ่มเติมว่าทั้งนี้ กระทรวงมหาดไทยเชื่อมั่นว่า การใช้เวทีหรือกลไกการประชุมคณะกรมการจังหวัด/อําเภอ หรือที่ประชุมหัวหน้าส่วนราชการจังหวัด/อําเภอเพื่อติดตามเร่งรัดการปฏิบัติงานและสร้างความเข้าใจในพื้นที่นั้น จะสามารถช่วยให้การบริหารงาน การพัฒนาและการแก้ไขปัญหาต่างๆของจังหวัด/อําเภอ ได้รับการดูแลแก้ไขได้ดีขึ้นอย่างจริงจังต่อเนื่อง เกิดความราบรื่นเรียบร้อยและเป็นประโยชน์แก่บ้านเมืองโดยรวมตามยุทธศาสตร์ชาติอย่างแท้จริง.
ครั้งที่ 124/2560